ច្បាប់ស្តីពី ការទប់ស្កាត់អំពើហិង្សាក្នុងគ្រួសារ និងកិច្ចការពារជនរងគ្រោះ: ជំពូក​ទី ៤ វិធានការ​ទប់​ស្កាត់​ និង​ការ​ការពារ​ជន​រង​គ្រោះ

ជំពូក​ទី ៤ វិធានការ​ទប់​ស្កាត់​ និង​ការ​ការពារ​ជន​រង​គ្រោះ 
 
មាត្រា ១៣

ដើម្បី​ទប់​ស្កាត់​អំពើ​ហិង្សា​ដែល​កំពុង​តែ​កើត​ ឬ ជឿ​ជាក់​ថា​នឹង​កើត​ឡើង​​អាជ្ញាធរ​មាន​សមត្ថកិច្ច​ ត្រូវ​ធ្វើ​អន្តរាគមន៍​ជា​បន្ទាន់​ដោយ​ :
 ឃាត់​ទុក​អាវុធ​​ឬ​វត្ថុ​ជាក់ស្ដែង​ដែល​ជន​មុខ​សញ្ញា​បាន​​ឬ​អាច​ប្រើ​ប្រាស់
 បង្វែរ​យក​ចេញ​ជន​មុខ​សញ្ញា​ពី​កន្លែង​កើត​ហេតុ ឬ បង្វែរ​ជន​រង​គ្រោះ​ បើ​មាន​ការ​ស្នើ​សុំ​ពី​ជន​រង​គ្រោះ​។ ក្នុង​ករណី​ពិសេស ​ជន​រង​គ្រោះ​អាច​បង្វែរ​ចេញ​បាន​ដោយ​គ្មាន​ការ​ស្នើ​សុំ ប្រសិន​បើ​មាន​ហេតុ​ផល​ចាំ​បាច់​ត្រូវ​ធ្វើ​។
 ផ្ដល់​អោយ​ជន​រង​គ្រោះ​នូវ​ជំនួយ​សម​ស្រប​តាម​កាលៈទេសៈ​ជា​ពិសេស​ផ្ដល់​ កន្លែង​ជម្រក​បណ្ដោះអាសន្ន​ដែល​អាច​ធានា​សុវត្ថិភាព និង​ផ្ដល់​នូវ​ជំនួយ​សុខាភិបាល​ជា​បន្ទាន់
 ពន្យល់​ អប់រំ​និង​សម្រុះ​សម្រួល​គូ​ភាគី​ទាំង​សង​ខាង​ឱ្យ​បញ្ឈប់​អំពើ​ហិង្សា និង​ ណែនាំ​ជន​រង​គ្រោះ​អំពី​សិទ្ធិ​របស់​ខ្លួន​សម្រាប់​ទប់​ស្កាត់​អំពើ​ហិង្សា​ ដែល​មាន​ចែង​នៅ​ក្នុង​មាត្រា​២០ និង​មាត្រា​២៦ នៃ​ច្បាប់​នេះ​។

ជន​មុខ​សញ្ញា​ក្នុង​ច្បាប់​នេះ​​គឺ​សំដៅ​ដល់​អ្នក​ដែល​បាន​ប្រព្រឹត្ត​ កំពុង​ប្រព្រឹត្ត​និង​ត្រៀម​ប្រព្រឹត្ត​អំពើ​ហិង្សា​ក្នុង​គ្រួសារ​។

មាត្រា ១៤

ដើម្បី​ការពារ​សន្តិសុខ​ជន​រង​គ្រោះ​ អាជ្ញាធរ​មាន​សមត្ថកិច្ច​អាច​ចេញ​សេចក្ដី​សម្រេច​រដ្ឋបាល​ស្រប​តាម​មាត្រា​ ៤៣ មាត្រា​៤៨ និង​មាត្រា​៤៩ នៃ​ច្បាប់ ​ស្ដី​ពី​ការ​គ្រប់​គ្រង​រដ្ឋបាល​​ឃុំ សង្កាត់​ និង​វិធាន​ការ​បណ្ដោះ​អាសន្ន​ស្រប​ច្បាប់ ​ដែល​មាន​ជា​អាទិ៍ ៖
 ហាម​ប្រព្រឹត្ត​អំពើ​ហិង្សា​ក្នុង​គ្រួសារ​ដោយ​ខ្លួន​ឯង​ផ្ទាល់​ឬ​ដោយ​អ្នក​ផ្សេង
 ហាម​បំផ្លាញ​ទ្រព្យ​សម្បត្តិ​ ឬ ណែនាំ​កុំ​ឱ្យ​ចាត់​ចែង​លក់​ទ្រព្យ​សម្បត្តិ​រួម​ ឬ របស់​ជន​រង​គ្រោះ ឬ របស់​ញាតិ​សា​លោហិត​របស់​ជន​រង​គ្រោះ
 ហាម​ជន​មុខ​សញ្ញា​ចូល​ទៅ​ជិត ឬ ចូល​ទៅ​ក្នុង​ទីលំនៅ​រួម ​កន្លែង​ស្នាក់​នៅ​ ឬ កន្លែង​ធ្វើ​ការ​របស់​ជន​រង​គ្រោះ បើ​គ្មាន​ការ​អនុញ្ញាត​ពី​ជន​រង​គ្រោះ​និង​​អាជ្ញាធរ​មាន​សមត្ថកិច្ច
 ចាត់​វិធានការ​ស្រប​ច្បាប់​ផ្សេង​ទៀត​ដែល​ចាំ​បាច់​សម្រាប់​ការពារ​ សុវត្ថិភាព​ដល់​ជន​រង​គ្រោះ និង​សមាជិក​ក្នុង​គ្រួសារ ឬ​ ជន​ដែល​ពាក់ព័ន្ធ​។

មាត្រា ១៥

បើ​មាន​សំណើ​សុំ​ធ្វើ​អន្តរាគមន៍ និង​មាន​បទ​ល្មើស​ជាក់​ស្ដែង​កើត​ឡើង​​ហើយ​អាជ្ញាធរ​មាន​សមត្ថកិច្ច​មាន​ សិទ្ធិ​ចូល​ទៅ​ក្នុង​ទី​កន្លែង​កើត​ហេតុ​ទោះ​ជា​ពុំ​មាន​ដីកា​តុលាការ​ អនុញ្ញាត​ឱ្យ​ចូល​ក៏​ដោយ​ក្នុង​ករណី​ទាំង​ឡាយ​ណា​ដែល​មន្ត្រី​និង​ភ្នាក់ងារ ​មាន​សមត្ថកិច្ច យល់​ដោយ​សម​ហេតុ​ផល​ថា មាន​អំពើ​ហិង្សា​ក្នុង​គ្រួសារ​បាន​កើត​ឡើង​ក្នុង​អំឡុង​ពេល ៤៨​ម៉ោង​កន្លង​ផុត ឬ​ នឹង​អាច​កើត​ឡើង​ក្នុង​អំឡុង​ពេល ២៤​ម៉ោង ខាង​មុខ​។

ក្នុង​អំឡុង​ពេល​ចូល​ធ្វើ​អន្តរាគមន៍​ អាជ្ញាធរ​មាន​សមត្ថកិច្ច​ត្រូវ​ធ្វើ​កំណត់​ហេតុ​ឱ្យ​បាន​ជាក់លាក់​អំពី​ហេតុ ​ការណ៍​នោះ រួច​រាយការណ៍​ជា​បន្ទាន់​ទៅ​ព្រះ​រាជ​អាជ្ញា​មាន​សមត្ថកិច្ច​។

មាត្រា ១៦

ទន្ទឹម​នឹង​ការ​ធ្វើ​អន្តរាគមន៍​របស់​អាជ្ញាធរ​មាន​សមត្ថកិច្ច​ ជន​រង​គ្រោះ​អាច​ធ្វើ​បណ្ដឹង​ទៅ​តុលាការ ​ខេត្ត ក្រុង ដើម្បី​សុំ​ឱ្យ​ចេញ​ដីកា​ការពារ​។
ចៅ​ក្រម​ដែល​ទទួល​ចាត់ការ​ ត្រូវ​ចេញ​ដីកា​ការពារ​ដោយ​មាន​វត្តមាន​​ឬ ពុំ​ចាំ​បាច់​មាន​វត្តមាន​ជន​មុខ​សញ្ញា​។

មាត្រា ១៧

ក្នុង​ការ​ចូល​រួម​អនុវត្ត​នីតិវិធី​ព្រហ្មទណ្ឌ​ជា​ធរមាន​ អាជ្ញាធរ​មាន​សមត្ថកិច្ច​ពុំ​អាច​ធ្វើ​អន្តរាគមន៍​ដើម្បី​ផ្សះផ្សា ឬ សម្រុះ​សម្រួល​បទ​ល្មើស​ព្រហ្មទណ្ឌ​ដែល​មាន​លក្ខណៈ​ជា​បទ​ឧក្រិដ្ឋ ឬ មជ្ឈឹម​ធ្ងន់​បាន​ទេ​។

មាត្រា ១៨

អាជ្ញាធរ​មាន​សមត្ថកិច្ច​ អាច​ឃាត់​ខ្លួន​ជន​មុខ​សញ្ញា​ដែល​កំពុង​ប្រព្រឹត្ត​អំពើ​ហិង្សា​ជាក់​ស្ដែង​ ឬ ជន​មុខ​សញ្ញា​ណា​ដែល​កំពុង​តែ​រំលោភ​លើ​ដីកា​ការពារ​របស់​តុលាការ​ដូច​មាន​ ចែង​ក្នុង​​មាត្រា​២៤ និង មាត្រា​២៥ នៃ​ច្បាប់​នេះ​ ដោយ​ពុំ​ចាំ​បាច់​មាន​ដីកា​តុលាការ​។​ ប៉ុន្តែ​ក្រៅ​ពី​ករណី​ទាំង​ពីរ​នេះ​ ការ​ឃាត់​ខ្លួន​ដោយ​អាជ្ញាធរ​មាន​សមត្ថកិច្ច​ដែល​ពុំ​មាន​ដីកា​ពី​តុលាការ​ ត្រូវ​ហាម​ឃាត់​។

ក្នុង​ករណី​អនុវត្ត​តាម​បញ្ញត្តិ​នៃ​វាក្យខណ្ឌ​ទី​១​ខាង​លើ​នេះ ​អាជ្ញាធរ​មាន​សមត្ថកិច្ច​ ត្រូវ​ធ្វើ​កំណត់​ហេតុ​ច្បាស់​លាស់​ កសាង​សំណុំរឿង និង​បញ្ជូន​ជន​មុខ​សញ្ញា​ដែល​ត្រូវ​ឃាត់​ខ្លួន​​ទៅ​តុលាការ​ជា​បន្ទាន់ ក្នុង​អំឡុង​ពេល​អតិបរិមា​ដែល​បាន​កំណត់​នៅ​ក្នុង​ក្រម​នីតិវិធី​ព្រហ្មទណ្ឌ ​ ដើម្បី​ចាត់​វិធាន​ការ​បន្ថែម​ឱ្យ​ស្រប​ច្បាប់​។

មាត្រា ១៩

អំពើ​ហិង្សា​ក្នុង​គ្រួសារ​ណា​ ដែល​មាន​ចរិក​ជា​បទ​ល្មើស​ព្រហ្មទណ្ឌ​​មាន​លក្ខណៈ​ជា​បទ​ឧក្រិដ្ឋ​ ឬ​ បទ​​ល្មើស​មជ្ឈិម​ធ្ងន់ធ្ងរ​​ត្រូវ​តែ​ជា​កម្មវត្ថុ​នៃ​បណ្ដឹង​អាជ្ញា​ទោះ​ អំពើ​ហិង្សា​នេះ​បាន​កន្លង​ផុត​ហើយ​ក៏​ដោយ​។

បណ្ដឹង​អាជ្ញា​ ត្រូវ​ធ្វើ​ឡើង​តាម​បែប​បទ​ដែល​មាន​ចែង​ក្នុង​ច្បាប់​នេះ​ និង​តាម​ច្បាប់​ស្ដី​ពី​នីតិវិធី​ព្រហ្មទណ្ឌ​ជា​ធរមាន​។